Udvojeni pješaci
U šahu, udvojeni pješaci jesu 2 pješaka iste boje koji se nalaze na istoj liniji. Do udvajanja pješaka može doći jedino kad jedan pješak uzme figuru na susjednoj liniji na kojoj se nalazi drugi prijateljski pješak. Na dijagramu desno udvojeni su pješaci na linijama b i e. Osim što su udvojeni, pješaci na e-liniji još su i izolirani. U većini slučajeva udvojeni pješaci smatraju se slabošću zbog nemogućnosti da brane jedan drugog. Ova nemogućnost također otežava da se izvrši proboj i stvori slobodni pješak (koji je često odlučujući faktor u završnicama). U slučaju izoliranih udvojenih pješaka ovi se problemi dodatno pogoršavaju. Nekoliko šahovskih strategija i otvaranja zasnovano je na opterećivanju protivnika udvojenim pješacima, strateškom slabošću. Međutim, postoje slučajevi kad udvojeni pješaci mogu predstavljati prednost zbog toga što udvajanje može otvoriti liniju za topa ili kad udvojeni pješaci vrše korisnu funkciju, kao što je odbrana važnih polja. Također, ako protivnik nije u mogućnosti djelotvorno napasti pješake, njihova inherentna slabost može biti od malog ili nikakvog značaja. Postoji i više otvaranja u kojima se pješaci namjerno udvajaju u zamjenu za neku važniju prednost, kao, npr, Varijanta dvaju skakača u Aljehinovoj odbrani.